流動叉電器

流動叉電器，係隻可以隨身袋住隨時幫電子設備叉電嘅產品。大多數流動叉電器用USB線來幫其它電子設備叉電，之後可以用USB線連落插蘇道來叉返電入去。

組成
除咗外殼同接口之外，一般流動叉電器重會有
可充電池，用來儲電，係流動叉電器嘅核心組件。電池品種有鎳氫/鎳鎘電池、液態鋰離子電池、鋰離子聚合物電池等品種，其中鎳氫/鎳鎘電池近年來逐漸被後兩種淘汰。圓柱形嘅液態鋰離子電池經常被人按照出廠型號簡稱做18650，爾個型號係反映電池嘅大細，即係高65mm，直徑18mm，但係18650電池入面嘅電極材料可以有好多種。鋰離子電池亦可以係方嘅。不過總體來講，液態鋰離子電池嘅外形無太多選擇，亦無辦法做到好細嚿。而鋰聚電池就可以，而且鋰聚電池無漏液嘅風險。
指示器，用來話畀用戶知電池入面重有幾多電，係叉緊電定係放緊電之類，有LED燈、數碼管同液晶屏等品種。
電路板，好多嘢都係靠佢，比如話變壓同穩壓、過載保護、過放/過充保護，同埋令指示器正常工作等等。

新浪科技就將流動叉電器分成三個模塊：電池、電路板同外殼。

主要指標
一般嘅流動叉電器都會喺包裝上面明確標示佢嘅一系列指標，包括：
容量，一般用電量表示，單位通常用毫安時
工作電壓同電流，分輸出同輸入，分開標示
溫度，大多數流動叉電器衹有喺一定溫度範圍內先可以正常工作，溫度亦會影響下面講到嘅轉換效率
體積、淨重等等

另外，經常提到影響流動叉電器好壞嘅一個指標係轉換效率，即係標示嘅電量有幾多可以真係從流動叉電器流出來。流動叉電器轉換效率去唔到百分百，主要受制於兩樣嘢，第一樣係升壓電路造成嘅電量損失，所有鋰離子電池平均輸出電壓都唔超過3.7伏，而流動叉電器輸出電壓一般係5伏，用能量守恆原理可以計到升高電壓會令電量最多得返原來嘅74%，爾部分效率由電池本身決定。第二樣係電路板同指示器嘅能耗等等造成嘅各種內部損耗，爾樣嘢由流動叉電器生產工藝決定。

而決定流動叉電器係勿安全嘅重要指標就係過載、過充/過放、過熱、漏電等等爾啲保護係勿做得好。

轉換插

電池